AZ EURÓPAI PARLAMENT ÉS A TANÁCS 1392/2007/EK RENDELETE
(2007. november 13.)
a 2223/96/EK tanácsi rendeletnek a nemzeti számlákkal kapcsolatos adatszolgáltatás tekintetében történő módosításáról
(EGT-vonatkozású szöveg)
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 285. cikke (1) bekezdésére,
tekintettel a Bizottság javaslatára,
tekintettel az Európai Központi Bank véleményére (1),
a Szerződés 251. cikkében megállapított eljárásnak megfelelően (2),
mivel:
(1)
A Közösségben a nemzeti és regionális számlák európai rendszeréről szóló, 1996. június 25-i 2223/96/EK tanácsi rendelet (3) tartalmazza a tagállamok által a Közösség statisztikai követelményei szerint készítendő számlákra vonatkozó közös előírások, fogalommeghatározások, osztályozások és számviteli szabályok közösségi referenciakeretét annak érdekében, hogy a tagállamokra vonatkozóan összehasonlítható eredmények szülessenek. A számlák európai rendszere 1995 - amelyet e rendelet hozott létre - „ESA 95”-ként ismeretes.
(2)
A Gazdasági és Monetáris Unión (EMU) belüli monetáris politika megvalósítása érdekében, továbbá a gazdasági politikák hatékony összehangolása érdekében, valamint a strukturális és makrogazdasági politikák céljai érdekében átfogó, összehasonlítható, pontos és időszerű nemzeti számlaadatokra van szükség.
(3)
A 2223/96/EK rendelet B. melléklete magában foglalja a közösségi céloknak megfelelően meghatározott határidők figyelembevételével továbbítandó nemzeti számlaadatokat tartalmazó táblázatokat. Ezenkívül a következő rendeletek a Bizottság felé teljesítendő további kiegészítő adatszolgáltatásokat írnak elő: a 2223/96/EK tanácsi rendeletnek a rövid távú államháztartási statisztikákkal kapcsolatos végrehajtásáról szóló, 2000. február 3-i 264/2000/EK bizottsági rendelet (4), az államháztartás negyedéves nem pénzügyi számláiról szóló, 2002. június 10-i 1221/2002/EK európai parlamenti és tanácsi rendelet (5), az államháztartás negyedéves pénzügyi számláiról szóló, 2004. március 10-i 501/2004/EK európai parlamenti és tanácsi rendelet (6), a negyedéves államadósság adatainak összeállításáról és továbbításáról szóló, 2004. június 28-i 1222/2004/EK tanácsi rendelet (7), valamint a gazdasági szektoronkénti negyedéves, nem pénzügyi számlák összeállításáról szóló, 2005. július 6-i 1161/2005/EK európai parlamenti és tanácsi rendelet (8). Az ezekben a rendeletekben foglalt adatok nem tartoznak e rendelet hatálya alá, azonban az e preambulumbekezdésben említett hat rendelet által előírt valamennyi tábla és adat alkotja a nemzeti számlák adatszolgáltatási programjának egészét.
(4)
A változó felhasználói igények és az Európai Unió új politikai prioritásainak és új gazdasági tevékenységeinek figyelembevétele érdekében szükség van a nemzeti számlák adatszolgáltatási programjának aktualizálására.
(5)
A nemzeti számlák adatszolgáltatási programjának tekintetbe kell vennie azokat az alapvető politikai és statisztikai változásokat, amelyek néhány tagállamban a program referencia-időszakai során zajlottak le.
(6)
A Gazdasági és Pénzügyi Bizottság 2004. május 25-i, a Gazdasági és Monetáris Unió információs igényeiről szóló jelentése - amelyet a Tanács 2004. június 2-án jóváhagyott - hangsúlyozta az adatszolgáltatási program módosításának szükségességét annak érdekében, hogy az megfeleljen az EMU cselekvési terv előírásainak és a lisszaboni stratégiának.
(7)
A költségvetés összetételének erős statisztikai megalapozottsága alapvető fontosságú a lisszaboni stratégiával összhangban végrehajtott gazdasági reformhoz, és az egészségügyi, oktatási és szociális védelmi adatszolgáltatás ennek elérését segítené. Ezen adatok közlésének egy önkéntes adatszolgáltatási időszakot követően kötelezővé kellene válnia.
(8)
Mivel e rendelet célját, azaz olyan közös statisztikai szabványok létrehozását, amelyek lehetővé teszik harmonizált nemzeti számlaadatok előállítását, a tagállamok nem tudják kielégítően megvalósítani és ezért az közösségi szinten jobban megvalósítható, a Közösség intézkedéseket hozhat a Szerződés 5. cikkében foglalt szubszidiaritás elvének megfelelően. Az e cikkben foglalt arányosság elvének megfelelően ez a rendelet nem lépi túl az e cél eléréséhez szükséges mértéket.
(9)
Az e rendeletben előírt intézkedések összhangban vannak a statisztikai programbizottság (SPC) és a monetáris, pénzügyi és fizetésimérleg-statisztikákkal foglalkozó bizottság (CMFB) véleményével,
ELFOGADTA EZT A RENDELETET:
1. cikk
A 2223/96/EK rendelet 3. cikke (1) bekezdésének helyébe a következő szöveg lép:
„(1) A tagállamok a B. mellékletben meghatározott számlákat és táblákat az egyes táblákra meghatározott határidőn belül továbbítják a Bizottságnak (az Eurostatnak), a mellékletben meghatározott eltérések figyelembevételével.”
2. cikk
A 2223/96/EK rendelet B. mellékletének helyébe e rendelet mellékletének szövege lép.
3. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Strasbourgban, 2007. november 13-án.